Llíria divulga el seu patrimoni històric en un congrés internacional sobre ceràmica antiga a Hispània
28 de abril de 2017

El IV Congrés de la Societat d'Estudis de la Ceràmica Antiga a Hispània (SECAH), que es va inaugurar dimecres passat a València, ha celebrat hui la seua tercera i última sessió a Llíria.

Al Conservatori de Música de la localitat, l'alcalde Manolo Civera ha donat la benvinguda als assistents a esta trobada que servirà per a difondre una vegada més l'important patrimoni històric de l'antiga Edeta. A més, cal recordar que la capital del Camp de Túria acull esta jornada en un any d'especial rellevància per a la seua cultura romana, en el que se celebra el centenari del descobriment a la ciutat del mosaic dels “Dotze Treballs d'Hèrcules”.

Els arqueòlegs municipals Vicent Escrivá i Xavier Vidal, junt amb la també especialista Carmen Martínez,  han impartit la comunicació “Lateres cocti a les termes dobles d'Edeta”, com a mostra de l'ampli i variat material ceràmic d'època romana trobat a Llíria. Per a finalitzar l'última sessió del congrés, els participants realitzaran esta vesprada una visita guiada a les Termes de Mura i als Mausoleus Romans.

El congrés, davall el títol de "Opera Fictiles. Estudis Transversals sobre ceràmiques de la península ibèrica", pretén obrir noves vies d'investigació per a interpretar els significats històrics i socials de la ceràmica antiga de la península ibèrica. Han participat en esta trobada la Diputació de València a través del Museu de Prehistòria, la Universitat de València, el Museu Nacional de Ceràmica i el Servici d'Investigació Arqueològica Municipal de Llíria.